《题郑侍郎岩隐（一作隐岩）十韵》
唐代·许棠

朝退常归隐，真修大隐情。园林应得趣，岩谷自为名。
野步难寻寺，闲吟少在城。树藏幽洞黑，花照远村明。
海石分湖路，风泉递雨声。性高怜散逸，官达厌公卿。
架引藤重长，阶延笋迸生。青门无到客，紫阁有来莺。
物外身虽隐，区中望本清。终难依此境，坐卧避钧衡。

作者简介：许棠（生卒年不详），字文化，唐代诗人。咸通十二年，进士及第，曾为江宁丞。后辞官，潦倒以终，为“咸通十哲”之一。